Primăria Capitalei a anunţat vineri că în cazul Pasajului Basarab, deschis circulaţiei în 2011, încă nu s-a făcut recepţia la terminarea lucrărilor, motiv pentru care Primăria nu îl poate prelua deocamdată în administrare şi nu poate face investiţii.



"Expertiza realizată de profesori universitari, ingineri de la Universitatea Tehnică de Construcţii Bucureşti, este finalizată, fiind depusă în data de 2 martie 2018 la Registratura PMB. După analiza acestei expertize, comisia este în măsură să comunice rezultatele şi măsurile ce se impun. Având în vedere că nu s-a făcut recepţia la terminarea lucrărilor, de mentenanţa pasajului s-a ocupat constructorul. Subliniem că, fără recepţie, primăria nu poate prelua în administrare pasajul şi nu poate face investiţii. După finalizarea recepţiei, pasajul va fi dat în administrarea Administraţiei Străzilor care va remedia în regim de urgenţă toate deficienţele semnalate", a informat PMB, prin intermediul unui comunicat.



Conform aceleiaşi surse, deficienţele apărute la Pasajul Basarab "se înscriu în categoria de probleme moştenite de actuala administraţie", deoarece foştii administratori ai oraşului nu au luat măsuri pentru definitivarea etapelor legale ale acestui proiect.



"Concret, pasajul Basarab a fost deschis circulaţiei în anul 2011, în momentul în care s-au finalizat parţial lucrările şi s-au făcut toate testele de rezistenţă, dar fără să fie făcută recepţia la terminarea lucrărilor pentru că, la momentul inaugurării, o serie de lucrări adiacente care făceau parte din proiect nu erau finalizate. Este vorba despre parcarea de sub pasaj, lifturi, trotuarul rulant etc. Deschiderea pasajului fără recepţia la terminarea lucrărilor a fost posibilă pentru că, pe vechiul regulament de recepţie, prevăzut în H.G.273/ 1994, beneficiarii lucrărilor puteau prelua şi pune în funcţiune părţi din lucrare", se mai arată în comunicat.



PMB a menţionat că la preluarea mandatului actualei administraţii procesul de recepţie la terminarea lucrărilor "nu era nici măcar demarat", deşi trecuseră cinci ani de la punerea lui în funcţiune. În anul 2017 s-a constituit comisia de recepţie la terminarea lucrărilor, formată din specialişti ai PMB, RATB, ai Administraţiei Străzilor şi ai Inspectoratului de Stat în Construcţii care, în urma verificării lucrărilor executate şi a documentelor suport, a decis expertizarea întregii lucrări.



Potrivit aceleiaşi surse, Primăria Municipiului Bucureşti "nu are nicio datorie" faţă de asocierea Astaldi-FCC Construction, toate situaţiile de lucrări certificate de către consultant fiind plătite.



"Menţionăm că asocierea a acţionat în instanţă Municipiul Bucureşti în urmă cu câţiva ani, pentru plata unor lucrări suplimentare, neprevăzute în contract. Dosarul se află în prezent pe rolul instanţelor de judecată. În ceea ce priveşte perioada de garanţie a acestui obiectiv de investiţii precizăm că aceasta nu a expirat, având în vedere că garanţia se calculează de la momentul semnării recepţiei la terminarea lucrărilor", a conchis Primăria. AGERPRES/ (AS - autor: Irinela Vişan, editor: Mihai Simionescu, editor online: Irina Giurgiu)